Beroep vir ‘plaaslike arbeid’ ná wrede plaasaanvalFoto: Verskaf. Die VF Plus in die Wes-Kaap het Woensdag ŉ beroep op boere gedoen om weens veiligheidsredes eerder van plaaslike arbeiders gebruik te maak aangesien dit vir dié mense nie so maklik is om oor landsgrense te vlug indien hulle by misdaad betrokke is nie. Dit kom nadat Izak van der Merwe (52), ŉ boer van die Ceres-omgewing in die Wes-Kaap, Maandagaand wreed aangeval en 20 keer met ŉ mes gesteek is, na bewering deur twee van sy seisoenale werkers wat van Lesotho afkomstig is. Dr. Corné Mulder, provinsiale leier van die VF Plus in die Wes-Kaap, het Woensdag in ŉ verklaring die aanval ten sterkste veroordeel. “Ons doen ŉ beroep op die polisie om alles in hul vermoë te doen om die skuldiges so gou as moontlik vas te trek,” het Mulder gesê. Hy het gesê dit is in belang van boere se veiligheid om eerder van plaaslike arbeiders gebruik te maak aangesien dié mense bekend is in die omgewing en nie maklik na ander gebiede of selfs oor die landsgrense kan vlug nadat hulle ŉ misdaad gepleeg het nie. “Die VF Plus wil boere in dié provinsie ook maan om voortdurend waaksaam te wees aangesien plaasaanvalle op enige plek in die land kan voorkom. Hoewel dit in die Wes-Kaap veel minder as in ander dele van die land voorkom, beteken dit nie dit kan nie hier gebeur nie, het Mulder gesê. Maroela Media het vroeër berig Van der Merwe word tans in die intensiewe sorgeenheid van die Mediclinic Panorama behandel nadat hy tydens die aanval met ŉ mes gesteek, herhaaldelik met vuiste en knopkieries geslaan is, geskop is, met kabelbinders vasgebind en kleefband om sy kop gedraai is. Pierre van der Merwe, Izak se seun, het vroeër aan Maroela Media gesê hy het uit die aard van sy pa se beserings gevrees dat hy hom “nie weer gaan sien nie”.